20 जनवरी तक मंत्रिमंडल विस्तार हो - दैमारी | NeSamachar
बोड़ोलैंड पीपल्स फ्रंट 20 जनवरी तक दिसपुर में मंत्रिमंडल का विस्तार चाहता है| बीपीएफ के वरिष्ठ नेता तथा राज्यसभा सांसद विश्वजीत दैमारी ने यह बात कही है| कोकराझाड़ में उन्होंने बताया कि मंत्रिमंडल का विस्तार माघ बिहू से पहले ही होने वाला था लेकिन अब सुनने में आ रहा है कि पांच राज्यों में विधानसभा चुनाव संपन्न होने के बाद ही असम मंत्रिमंडल का विस्तार होगा|
दैमारी ने विभिन्न कारण दिखाकर राज्य सरकार द्वारा मंत्रिमंडल विस्तार में की जा रही देरी पर असंतुष्टि जताई है| उन्होंने कहा, “राज्य सरकार कभी अशुभ दिन या महीने की बात करती है तो कभी चुनाव की| इस तरह के दिन तो आते-जाते रहते है| अगर हम शुभ घड़ी का इंतजार करते रहे तो देश चलाना मुश्किल है|”
दैमारी ने कहा कि मौजूदा मंत्रियों के पास 5 से 6 विभाग है, इनमें से कुछ के पास तो 8-9 विभाग भी है| इस वजह से इन मंत्रियों के लिए सभी विभागों को समय दे पाना मुश्किल हो रहा है| उन्होंने सवाल उठाया कि अधिक विभागों का बोझ होने की वजह से अगर विभागीय अधिकारियों को विभागीय काम-काज के लिए 3-4 महीनों तक मंत्री का इंतजार करना पड़ा तो ऐसे राज्य का विकास कैसे होगा?
मंत्रिमंडल के फौरन विस्तार की मांग करते हुए दैमारी ने कहा कि जल्द से जल्द मंत्रिमंडल में आवश्यक मंत्रियों का विस्तार किया जाना चाहिए| उन्होंने कहा, “हम जानते है कि राष्ट्रीय पार्टी के पास बहुत काम है और उसे पुरे देश के लिए सोचना पड़ता है जिस वजह से राज्य के काम में अधिक समय नहीं दे पाती है| मणिपुर, उत्तरप्रदेश विधानसभा चुनाव में राष्ट्रीय पार्टी फिलहाल व्यस्त है इसलिए असम के बारे में सोचने का अभी उनके पास वक्त नहीं| लेकिन क्षेत्रीय पार्टी और बीजेपी की गठबंधन पार्टी होने के नाते हमें भुगतना पड़ रहा है| हमारा सिर्फ इतना कहना है कि बीजेपी के पास कई मुद्दे हो सकते है जिससे बीपीएफ और एजीपी को कोई परेशानी नहीं| हम सिर्फ इतना चाहते है कि 20 जनवरी से पहले मंत्रिमंडल का विस्तार किया जाए|”
20 जनवरी Assam Cabinet Biswajit Daimary BPF early expansion Wants बीपीएफ मंत्रिमंडल विस्तार विश्वजीत दैमारी